Diari Oficial de la Generalitat Valenciana


Sumari del DOGV 4499, del 14-05-2003 (2003/5001)

Edicte de notificació al senyor Peter Yorke i la senyora Cynthia S. Yorke de la resolució relativa a la denegació d'autorització per a la construcció d'un magatzem agrícola.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4499

Data del DOGV
:   14-05-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/5001


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Edicte de notificació al senyor Peter Yorke i la senyora Cynthia S. Yorke de la resolució relativa a la denegació d'autorització per a la construcció d'un magatzem agrícola. [2003/5001]
  
Atés que no s'ha pogut realitzar la notificació al senyor Peter Yorke i a la senyora Cynthia S. Yorke i segons el que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació del que disposa l'article esmentat, es publica text íntegre de la resolució adoptada pel conseller d'Obres Públiques, Urbanisme i Transports, amb data 16 de gener de 2003 (RA-144/02).
  
Vist el recurs d'alçada interposat pel senyor Peter Yorke i per la senyora Cynthia S. Yorke, contra la resolució del director general d'Urbanisme i Ordenació Territorial, de 17 de maig de 2002, per la qual es denegava l'autorització per a la construcció d'un magatzem agrícola, en sòl classificat com a no urbanitzable, en el terme municipal de Benissa (Alacant) i de conformitat amb els següents;
  
Antecedents de fet
  
Primer
  
Després de l'oportuna tramitació seguida davant de la Comissió Territorial d'Urbanisme d'Alacant, el director general d'Urbanisme i Ordenació Territorial, mitjançant Resolució de 17 de maig de 2002, va denegar l'autorització sol·licitada pel senyor Peter Yorke i per la senyora Cynthia S. Yorke, per a la construcció d'un magatzem agrícola, en la partida Binyent núm. 56, en sòl classificat com a no urbanitzable, del terme municipal de Benissa.
  
Segon
  
Notificada l'anterior resolució a l'interessat, mitjançant escrit que presenta el dia 2 de juliol de 2002, interposa recurs d'alçada, en súplica de concessió de l'autorització sol·licitada.
  
Tercer
  
Amb data 25 de novembre de 2002, els sol·licitants presenten un escrit pel qual sol·liciten que es certifique el silenci administratiu o es produïsca proposta de resolució positiva pel mer transcurs del temps.
  
Quart
  
Amb data 13 de gener de 2003, el Servici Jurídic de la Conselleria d'Obres Públiques, Urbanisme i Transports va informar favorablement sobre la proposta de resolució estimatòria formulada per la Direcció General d'Urbanisme i Ordenació Territorial en relació amb el recurs d'alçada interposat contra la resolució anteriorment mencionada.
  
Fonaments de dret
  
Primer
  
El recurs d'alçada interposat és admissible, ja que es va interposar dins del termini i en la forma escaient, d'acord amb el que establixen els articles 107 i 114 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i, en conseqüència, cal entrar en el fons de les qüestions que s'hi plantegen.
  
Segon
  
La resolució impugnada es fonamenta que la superfície de l'edificació existent excedix del percentatge màxim d'ocupació permés per la llei. S'afirma, a més, que segons l'informe elaborat per la Conselleria d'Agricultura, Pesca i Alimentació l'edificació sol·licitada destinada a magatzem ja està construïda, i es posa, per tant, en coneixement de l'Ajuntament de Benissa a l'efecte de la possible adopció de mesures per al restabliment de la legalitat urbanística.
  
Tercer
  
Els recurrents al·leguen que l'informe favorable de la Conselleria d'Agricultura, Pesca i Alimentació, de conformitat amb el que disposa l'article 11 de la Llei 4/1992, de 5 de juny, de Sòl no Urbanitzable, eximix de les limitacions urbanístiques reglamentàries establides amb caràcter general.
  
D'altra banda assenyalen que l'habitatge està legalment implantat i que el fet que supere el 2% d'ocupació no condiciona la possibilitat d'implantació d'un magatzem agrícola, que complix totes les condicions que li són d'aplicació. Afigen que el planejament vigent en el municipi de Benissa establix com a percentatge màxim d'ocupació el 5% per a les edificacions en sòl no urbanitzable, qualsevol que siga l'ús a què es destinen, i este no és superat pel que se sol·licita en l'expedient.
  
Finalment presenten un escrit pel qual sol·liciten que es certifique el silenci administratiu o bé es produïsca proposta de resolució positiva pel mer transcurs del temps.
  
Quart
  
Davant de les al·legacions del recurrent cal assenyalar que l'article 10 de la Llei 4/1992, de 5 de juny, modificada per la Llei 2/1997 diu que es podrà construir «un habitatge aïllat» en la finca si es complixen determinats requisits de superfície mínima de parcel·la, percentatge màxim d'ocupació, etc. I afig que «no obstant això, el Pla pot permetre servicis complementaris de l'habitatge familiar, sense obra de fàbrica sobre rasant natural, la superfície del qual no excedisca la construïda». D'això es deduïx que en la parcel·la on hi ha construït un habitatge unifamiliar no cap cap altra construcció, llevat que es tracte de servicis complementaris d'esta de les característiques descrites.
  
En l'últim paràgraf del mateix article s'establix a més que «en qualsevol cas, la finca haurà de quedar afectada amb inscripció registral de la vinculació de la total superfície real a la construcció, que expresse les concretes limitacions a la seua divisibilitat i edificabilitat imposades per l'autorització prèvia de l'habitatge».
  
Així doncs, si l'habitatge existent en la parcel·la va ser construït després de l'obtenció de l'autorització prèvia corresponent, en esta ja es va haver de comprometre el sol·licitant a vincular la total superfície de la parcel·la a la construcció, amb la qual cosa no és possible realitzar cap nova edificació per les raons exposades, qualsevol que siga la seua destinació.
  
Cinqué
  
No obstant l'anterior, la veritat és que en el present cas s'ha produït el silenci positiu en la sol·licitud formulada, d'acord amb el que disposa l'article 8.1.c, 2, de la Llei 4/1992, de 5 de juny, de la Generalitat Valenciana, sobre Sòl no Urbanitzable.
  
No obstant això, cal tenir en compte que, de conformitat amb el que establix l'article 102 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que li dóna la Llei 4/1999, de modificació de l'anterior, les administracions públiques, en qualsevol moment, per iniciativa pròpia o a sol·licitud d'interessat, i amb el dictamen favorable previ del Consell d'Estat o òrgan consultiu equivalent de la Comunitat Autònoma, si hi haguera, declararan d'ofici la nul·litat dels actes administratius que hagen posat fi a la via administrativa o que no hagen siguts objecte de recurs en termini, en els supòsits previstos en l'article 62.1.
  
En qualsevol cas, l'Ajuntament de Benissa haurà de tenir en compte el que establix l'article 8.1, últim paràgraf de la citada Llei del Sòl no Urbanitzable, segons el qual «l'atorgament de l'autorització prèvia no eximix de la llicència municipal, que s'atorgarà, obtinguda aquella, si el projecte tècnic presentat pel sol·licitant s'ajusta a les ordenances municipals i a la resta de la legislació aplicable».
  
Vists els preceptes legals citats i la resta de general i pertinent aplicació, Resolc
  
A) Estimar el recurs d'alçada interposat pel senyor Peter Yorke i per la senyora Cynthia Swain Yorke contra la resolució del director general d'Urbanisme i Ordenació Territorial, de 17 de maig de 2002, per la qual es denegava l'autorització per a la construcció d'un magatzem agrícola en la partida Binyent núm. 56, en sòl classificat com a no urbanitzable, del terme municipal de Benissa (Alacant) i, en conseqüència
  
B) Concedir, per ministeri de la llei, autorització prèvia al senyor Peter Yorke i a la senyora Cynthia Swain Yorke per a la construcció d'un magatzem agrícola en la partida Binyent núm. 56, en sòl classificat com a no urbanitzable, del terme municipal de Benissa (Alacant), i confirmar així el seu atorgament per silenci administratiu positiu. Això sense perjuí de la possible revisió d'ofici per l'administració dels seus propis actes d'acord amb la Llei 30/1992 i Llei 4/1999 de modificació de l'anterior, ja citades.
  
En el cas que el projecte tècnic presentat s'ajuste a les ordenances i a la resta de la legislació aplicable, haurà de complir, a més, les següents condicions:
  
a) La superfície de la finca rural no ocupada per l'edificació autoritzada haurà d'estar o mantenir-se en explotació agrària efectiva o amb plantació profusa d'arbratge.
  
b) Supeditar l'obtenció de la preceptiva llicència municipal d'obres a la prèvia inscripció en el Registre de la Propietat de la vinculació i afecció de la total superfície real de la parcel·la a la construcció autoritzada, amb expressió de les concretes limitacions a la seua edificabilitat i divisibilitat corresponents a esta autorització.
  
c) Es significa que l'atorgament de la present autorització no eximix el seu titular d'obtenir la preceptiva llicència municipal urbanística que s'atorgarà si el projecte tècnic presentat per a l'execució de la construcció autoritzada s'ajusta a les ordenances municipals i a la resta de la legislació aplicable.
  
En particular, l'execució de l'edificació quant a la posició i acabat hauran de ser acords amb el seu caràcter aïllat i rural, i harmonitzar així amb l'ambient integrant en les tipologies més adequades al seu caràcter o tradicionals de la zona rural.
  
Igualment es requerirà la suficient previsió del proveïment d'aigua potable i completa evacuació, arreplegada i depuració dels residus, així com els altres servicis que siguen estrictament necessaris. A més, si és procedent, s'exigirà llicència municipal d'obres per a la connexió de l'edificació a la xàrcia pública de subministrament d'aigua.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent de la notificació o publicació d'esta, de conformitat amb el que preveuen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga interposar qualsevol altre recurs que es considere oportú.
  
La present notificació és transcripció exacta de la resolució original que consta en l'expedient.